## El Consell autoritza la reparació urgent de la coberta de la piscina de Campanar a València

*** La infraestructura patix danys a conseqüència de les fortes pluges registrades en octubre en la ciutat de València
* La Generalitat destina a esta obra, tramitada per via d’emergència, 106.780 euros**

El Consell ha pres nota de la contractació, per via d’emergència, de les obres de reparació de les cobertes de la piscina pública de Campanar, a València, afectades per les fortes pluges registrades en octubre.

Per a la reparació d’esta instal·lació, dependent de la Direcció General d’Esport, la Generalitat destinarà 106.780 euros. El contracte establix un període d’execució de dos mesos.

Arran dels recents episodis de pluges en la capital, es va detectar l’existència de goteres de considerable importància que dificulten la continuïtat de les activitats esportives desenrotllades en l’interior del recinte. Les conseqüències directes d’estes filtracions afecten el funcionament de les instal·lacions, tant des del punt de vista de la seguretat com de l’ús públic, i comprometen la prestació de servicis essencials del centre.

La urgència i immediatesa de l’actuació, que impedix la tramitació ordinària del contracte, està determinada per l’existència de riscos per a la seguretat de l’edifici i per a la continuïtat de l’activitat, ja que l’aigua retinguda per les capes aïllants de la coberta fa augmentar la càrrega estructural suportada i perquè l’entrada d’aigua pot afectar la instal·lació elèctrica dels espais.

Així mateix, la continuïtat de l’activitat ha quedat compromesa, ja que l’estat del sòl podria provocar accidents i és inviable el desenrotllament d’activitats esportives en les zones amb goteres. Cal recordar, a més, que la piscina és gestionada per la Federació d’Esports Adaptats de la Comunitat Valenciana, i moltes de les persones usuàries del centre esportiu tenen dificultats de mobilitat.

La reparació prevista consistirà en la substitució de les capes d’impermeabilització de les cobertes de la piscina, amb actuacions en les zones de la piscina, passadís i gimnàs.

Fecha: 12/12/2025